**Reģistrētā bezdarba prognoze 2023.gadam**

(informācija aktualizēta 01.09.2023.)

Attiecībā uz bezdarba situācijas izmaiņām 2023.-2024.gadā kopumā tiek atzīts, ka 2023.gadā bezdarba situācijas uzlabošanos varētu kavēt globālās ekonomikas izaugsmes palēnināšanās un inflācija, kas negatīvi ietekmēs patēriņu:

1. **Eiropas Komisijas** prognoze[[1]](#footnote-1) bezdarba līmenim (CSP Darbaspēka apsekojumā iegūstamie dati) Latvijai ir nedaudz uzlabojusies salīdzinājumā ar 2022.gada rudeni un 2023.gadam veido 6,8%, savukārt 2024.gadam – 6,5%. Paredzams, ka tālāka pakalpojumu nozaru atveseļošanās no pandēmijas izraisītajiem ierobežojumiem veicinās nodarbinātības rādītājus un saglabās algu pieaugumu. Minimālās algas palielināšana gan 2023., gan 2024. gadā dos papildu stimulu algu pieaugumam. Reāli rīcībā esošie ienākumi 2022.gadā samazinājās, jo inflācija pārsniedza algu pieaugumu, un līdzīga tendence ir arī 2023.gadā.
2. **OECD** prognoze[[2]](#footnote-2) bezdarba līmenim (CSP Darbaspēka apsekojumā iegūstamie dati) Latvijai 2023.gadam ir 6,6% un 2024.gadam – 6,6%.
3. **Latvijas Bankas** eksperti 2023.gada jūnijā arī pārskatīja prognozes bezdarba līmenim un 2023.gadā pazemināja to līdz 6,7% un 2024.gadā līdz 6,4%. Latvijas Bankas ekspertu ieskatā algu pieaugums 2022.gadā bija mērens, un šogad to pastiprinās minimālās algas palielināšana. Kaut arī inflācija Eirozonā sāk pamazām mazināties, tomēr pamatinflācija (neietverot pārtikas un enerģijas cenas) būs šogad noturīgāka līdz ar darbaspēka izmaksu kāpumu un spēcīgu pieprasījumu pakalpojumu sektorā. [[3]](#footnote-3).
4. **Ekonomikas ministrija** prognozē, ka bezdarba līmenis 2023.gadā varētu būt 6,6% un 2024.gadā – 6,5%4. Latvijas ekonomikas noturība pret ārējiem šokiem iepriekšējos gados ir ievērojami nostiprinājusies, tādejādi sankciju un eksporta tirgus sašaurināšanās tiešā ietekme uz Latvijas darba tirgu sagaidāma ierobežota. Darba tirgu turpinās balstīt nozaru atgūšanās no Covid-19 pandēmijas krīzes, gan arī valsts infrastruktūras objektu būvniecība, kā arī cita veida valsts investīcijas un ekonomikas atveseļošanās atbalsta pasākumi.
5. **Finanšu ministrija** prognozē, ka bezdarba līmenis 2023.gadā varētu būt 6,5% un 2024.gadā 6,5%5. Latvijas ekonomika kara un energoresursu cenu kāpuma radītās problēmas gan pērn, gan šā gada pirmajā pusē ir pārvarējusi labāk nekā sagaidīts. Atbilstoši prognozēm, galvenais izaugsmes nodrošinātājs šogad būs iekšzemes pieprasījums, pirmām kārtām investīcijas, tajā skaitā būtiski straujāka Eiropas Savienības fondu finansējuma izmantošana, kā arī salīdzinoši stabilais privātā patēriņa līmenis, ko veicinās cenu stabilizēšanās un atsevišķos sektoros arī visai straujš cenu kritums, pirmām kārtām energoresursiem un degvielai. Savukārt ārējais pieprasījums joprojām saglabāsies vājš.

Ņemot vērā iepriekš sniegto informāciju, bezdarba līmenis 2023.gadā (atbilstoši Darbaspēka apsekojuma metodikai) varētu būt robežās no 6,5% līdz 6,8%.

Atbilstoši Nodarbinātības valsts aģentūras datiem, kas parāda izmaiņas darba tirgū, 2023.gadā bezdarba situācija Latvijā turpināja pakāpeniski uzlaboties un septembra sākumā reģistrētā bezdarba līmenis samazinājās līdz 5,5% (49 224 bezdarbnieki), salīdzinot ar 6,1% (53 536 bezdarbnieki) 2022.gada beigās. 2023.gada pirmajos astoņos mēnešos bezdarba situāciju, līdzīgi kā iepriekšējos gados, ietekmēja gan vispārējie sezonālie faktori, gan dažādi ārējie faktori, tomēr kopumā bija vērojams darba tirgus situācijas uzlabojums un pieaugošs pieprasījums pēc darbaspēka vairākās tautsaimniecības nozarēs. Darba tirgu pozitīvi ietekmēja Covid-19 ierobežojošo pasākumu atcelšana, tomēr riskus pastiprināja ģeopolitiskā situācija, tajā skaitā ar to saistītais energoresursu un kopējais cenu pieaugums.

Latvijas reģionos joprojām būtiski atšķiras ekonomiskā aktivitāte, un attiecīgi darba vietu nozīmīgākais īpatsvars koncentrējas Rīgas un Pierīgas reģionos, kamēr citos reģionos darba vietu skaits ir būtiski mazāks. Zemākais reģistrētā bezdarba līmenis 2023.gada septembra sākumā bija Rīgā (4,5%) un Rīgas reģionā (4,4%), bet augstākais Latgalē (10,9%). Tādējādi arī turpmāk izteiktāka darbaspēka nepietiekamība būs vērojama Rīgā un Pierīgā, kas piesaistīs darba meklētājus arī no citiem reģioniem.

2022.gadā reģistrētais vidējais bezdarba līmenis (mēnešu griezumā) bija 6,2%. Vidējais reģistrētā bezdarba līmenis (saskaņā ar Labklājības ministrijas datiem) 2023.gadā tiek prognozēts 5,8% apmērā (vidēji 52 tūkstoši bezdarbnieku).

Gada otrajā ceturksnī, ņemot vērā sezonalitāti, reģistrētā bezdarba līmenis samazinājās līdz 5,6%. Līdzīga situācija varētu būt vērojama arī trešajā ceturksnī. Savukārt 2023.gada beigās reģistrētā bezdarba līmenis varētu pieaugt līdz 6,1%.

2023. gada 1. pusgadā NVA reģistrētas 49 880 jaunas brīvās darba vietas, kas bija par 18 571 jeb 27,1% mazāk, salīdzinot ar 2022. gada 1. pusgadu. 2023. gada jūnija beigās aktuāla bija 24 521 brīvā darba vieta, kas bija par 6 580 jeb 21,2% mazāk, salīdzinot ar 2022. gada jūniju. 2021. gadā darba devēji NVA kopā bija reģistrējuši 94 234 vakances, bet 2022.gadā - 114 172 (par 21% vairāk), no tām vairāk par 60% reģistrētas Rīgas reģionā. Paredzams, ka 2023.gadā pieteikto vakanču skaits varētu būt nedaudz mazāks kā 2022.gadā.

Pavisam 2022.gada laikā NVA bezdarbnieka statusu ieguva 90 577 personas (ienākošā plūsma), savukārt statusu zaudēja 97 899 personas (izejošā plūsma). Līdzīga situācija bija arī 2021.gadā, kad ienākošā plūsma bija 88 570 personas un izejošā plūsma bija 97 386 personas. Arī 2023.gadā prognozējams, ka ienākošā un izejošā plūsma varētu būt līdzīga kā iepriekšējā gadā.

2022.gada laikā kopumā darbā iekārtojās 55 918 reģistrētie bezdarbnieki, savukārt 2021.gada laikā darbā bija iekārtojušies 59 672 bezdarbnieki. 2023.gadā darbā iekārtojušos bezdarbnieku skaits varētu sasniegt 55 000.

Līdz ar Krievijas iebrukumu Ukrainā Latvijas darba tirgu ir papildinājuši Ukrainas civiliedzīvotāji. 2022.gada laikā NVA tika reģistrēti 17 452 Ukrainas civiliedzīvotāji, no kuriem 4198 personai piešķirts bezdarbnieka statuss, 1182 personas iesaistījušās aktīvajos nodarbinātības pasākumos, 10 382 personām izmaksāts nodarbinātības vai pašnodarbinātības uzsākšanas pabalsts. Arī 2023.gadā tiek turpināts atbalsts Ukrainas civiliedzīvotājiem un nodarbinātības un pašnodarbinātības uzsākšanas pabalsta izmaksa pēc faktiskās darbā iekārtošanās.

2022.gadā tika turpināta NVA aktīvās darba tirgus politikas pasākumu īstenošana, pielāgojot tos izmaiņām tautsaimniecībā un vienlaikus arī palīdzot bezdarbniekiem pārvarēt tos šķēršļus, kas kavē iesaisti darba tirgū, kā arī sniedzot atbalstu darba devējiem, kuriem nepieciešams papildu darbaspēks.

2023.gadā akcents tiek likts uz pārkvalifikācijas un prasmju pilnveides pasākumiem, īpašu uzsvaru liekot uz digitālo prasmju attīstību, nodrošinot bezdarbnieku, darba meklētāju un bezdarba riskam pakļauto personu prasmes un kvalifikāciju atbilstoši tautsaimniecības vajadzībām, darba tirgus pieprasījumam un globālajām digitalizācijas un automatizācijas tendencēm. Arī 2023.gadā tiek piedāvātas iespējas kā bezdarbniekiem, tā nodarbinātajiem iesaistīties starptautiski atzīto atvērto tiešsaistes kursu platformu piedāvātajās mācību programmās. Kopumā 2023.gadā pārkvalifikācijas un prasmju pilnveides programmās plānots iesaistīt 12 000 – 15 000 NVA klientus. Savukārt, lai veicinātu bezdarbnieku pāreju no bezdarba uz nodarbinātību, un sekmētu vakanču aizpildīšanu, 2023.gadā plānots kāpināt iesaisti reģionālās mobilitātes atbalsta pasākumā. Reģionālās mobilitātes pasākumā plānots atbalstīt 1000 bezdarbniekus, kompensējot izdevumus par transporta vai īres izdevumiem. Tāpat 2023.gadā tiks turpināti mērķēti pasākumi sociālās atstumtības riskam pakļauto personu integrācijai darba tirgū, tai skaitā, subsidētās darba vietas u.c.

Reģistrētā bezdarba prognoze tiek pārskatīta un precizēta atkarībā no situācijas attīstības tautsaimniecībā, ārējiem apstākļiem un to ietekmes uz darba tirgu.

1. <https://economy-finance.ec.europa.eu/economic-surveillance-eu-economies/latvia/economic-forecast-latvia_en> [↑](#footnote-ref-1)
2. 2 https://issuu.com/oecd.publishing/docs/latvia-oecd-economic-outlook-june-2023?fr=sOGNlODUwNTY2MTA [↑](#footnote-ref-2)
3. <https://www.makroekonomika.lv/latvijas-banka-parskata-makroekonomiskas-prognozes-2023-gada-junijs>

   4 <https://prognozes.em.gov.lv/lv>

   5 https://www.fm.gov.lv/lv/jaunums/finansu-ministrija-paaugstina-2023-gada-ekonomikas-izaugsmes-prognozi-lidz-10-nakamaja-gada-gaidama-izaugsmes-paatrinasanas-lidz-25 [↑](#footnote-ref-3)